# Ulf Karlson

Ulf Karlson (Älvängen, 6 de març de 1952 - 6 de febrer de 2018) fou un pilot de trial suec que va destacar en aquest esport durant la dècada de 1970 i començament de la de 1980. Va guanyar el Campionat del Món en l'edició de 1980 (esdevenint el primer pilot de Montesa a guanyar un títol mundial) i fou un dels màxims aspirants al títol diverses vegades, havent acabat entre els 10 primers classificats durant 9 anys seguits (de 1974 a 1982). A banda, guanyà tres campionats escandinaus (1972, 1982 i 1983) i vuit campionats de Suècia consecutius (1976-1983), tots amb Montesa.
Karlson va ser semi-professional durant tota la seva carrera, compaginant el trial amb la seva feina de pintor, que exercia durant cinc mesos l'any. Va córrer sempre per al moto-club Älvbygdens MK.

## Trajectòria esportiva

Karlson va irrompre en el món del trial amb força l'any 1970 i aviat va passar a l'equip oficial de Montesa. A mitjan anys 70, formant part d'un equip amb grans pilots com ara els britànics Rob Edwards, Rob Shepherd i Gordon Farley, o el també suec Benny Sellman, Karlson va destacar entre tots ells passant a ser durant anys el número u de Montesa, fins que el fitxatge per la marca catalana del campió d'Europa Malcolm Rathmell a finals de 1974 el va eclipsar lleugerament.
Dotat d'una gran regularitat i efectivitat, entre els anys 1978 i 1980 Karlson va córrer 48 curses del Campionat del Món sense incidents, aconseguint puntuar-ne en 47. L'any 1980, tot i haver guanyat només la primera cursa puntuable, la d'Irlanda del Nord (disputada a Newtownards, Baile Nua na hArda en gaèlic), va guanyar el Campionat del Món de trial mercès a la seva gran regularitat, havent obtingut 6 segons llocs i dos tercers durant la temporada.
Quan es va retirar del trial va provar sort en l'enduro, debutant en la tradicional cursa sueca Novemberkåsan, on tot i la duresa de la prova va acabar en tercer lloc a la classe B. L'any 2003 li va ser dedicat un segell de correus, on hi apareix pilotant la Cota 348 en una il·lustració feta per l'artista suec Leif Ahnlund.
Es va morir el 6 de febrer del 2018 a 65 anys, víctima del càncer.

## La Cota 247 VUK

L'estiu de 1975 Montesa va treure al mercat una nova versió del seu model estrella, la Cota 247, anomenada VUK ("Versió Ulf Karlson") en honor del pilot suec i com a recordatori de la seva victòria a la primera prova de la temporada 1974, el Trial de Sant Llorenç. Aquesta versió, que incorporava grans millores tècniques i estètiques desenvolupades amb la col·laboració de Karlson, fou el darrer model 247, ja que el 1976 Montesa va llançar la innovadora Cota 348 desenvolupada per Malcolm Rathmell.

### Karlson o Karlsson

Malgrat que el personatge ha passat a la història del trial com a Ulf Karlson, immortalitzat per exemple en el model de Cota 247 que Montesa li dedicà, el seu cognom ha estat objecte de confusió sovint, apareixent escrit a les fonts aleatòriament Karlson o Karlsson. El fet, però, és que el seu cognom és Karlson i així el duia estampat, per exemple, als seus pantalons de trial durant la temporada de 1981.

## Palmarès

| Any | Motocicleta | Campionat del Món | Campionat escandinau | Campionat de Suècia | Títols |
| 1971 | Montesa | 16è | | | - |
| 1972 | Montesa | 14è | 1r | | 1 |
| 1973 | Montesa | 20è | | | - |
| 1974 | Montesa | 2n | | | - |
| 1975 | Montesa | 6è | | | - |
| 1976 | Montesa | 5è | | 1r | 1 |
| 1977 | Montesa | 2n | | 1r | 1 |
| 1978 | Montesa | 4t | | 1r | 1 |
| 1979 | Montesa | 3r | | 1r | 1 |
| 1980 | Montesa | 1r | | 1r | 2 |
| 1981 | Montesa | 2n | | 1r | 1 |
| 1982 | Montesa | 7è | 1r | 1r | 2 |
| 1983 | Montesa | 18è | 1r | 1r | 2 |
| Total títols | Total títols | 1 | 3 | 8 | 12 |

### Notes

* ↑ Al total de títols s'hi compten tots els campionats estatals o internacionals guanyats
* ↑ Fins al 1974 el Campionat era d'Europa, i a partir de 1975 va passar a anomenar-se Campionat del Món

## Referències

* ↑ «The rider... Karlson Ulf» (en anglès). trialonline.org. [Consulta: 11 febrer 2011].
* ↑ «Fallece el primer campeón del mundo de Montesa» (en castellà). hemeroteca. El Mundo Deportivo, 07-02-2018. [Consulta: 7 febrer 2018].
* ↑ Linati Bigas, Alejandro. «Competiciones y campeonatos». A: Iniciación al Moto-Cross, Trial y Todo-Terreno (en castellà). Barcelona: Editorial De Vecchi, SA, 1975, p. 103. ISBN 84-315-12210.
* ↑ «Montesa Hall of Fame» (en anglès). southwestmontesa.com. [Consulta: 2 desembre 2009].
* 1 2 Pi, Pere. «99. Ulf Karlson». A: No tinc 200 anys. Les vivències de Pere Pi. Barcelona: Autoeditat (Service Point), juliol 2012, p. 150-151. ISBN 9788461590353.
* 1 2 «Ulf Karlsson» (en suec). aktuellmotorsport.se. Arxivat de l'original el 14 d'agost 2010. [Consulta: 2 desembre 2009].
* 1 2 «Montesa Cota 247 Ulf Karlson» (en castellà). todotrial.com. [Consulta: 2 desembre 2009].
* 1 2 «Karlson Ulf» (PDF) (en anglès). trialonline.org. [Consulta: 2 desembre 2009].
* ↑ «Montesa Svenska. Ulf Karlsson» (en suec). montesa.se. Arxivat de l'original el 19 d'octubre 2009. [Consulta: 2 desembre 2009].
* ↑ «Adiós a Ulf Karlson, Campeón del Mundo de Trial con Montesa» (en castellà). moto1pro.com, 07-02-2018. [Consulta: 7 febrer 2018].
* ↑ «Karlsson (Montesa) ganó en Checoslovaquia» (PDF) (en castellà). Hemeroteca. El Mundo Deportivo, 23-09-1976. [Consulta: 2 desembre 2009].

## Enllaços externs

* Entrevista a Ulf Karlson dels volts del 2015 al Web Retrotrials.com (anglès)
* Imatge de Karlson amb la Cota cap a 1978
Campions del Món de trial$^1$ :
1964 - Smith
1965 - Franke
1966 - Franke
1967 - Smith
1968 - Miller
1969 - Smith
1970 - Miller
1971 - Andrews
1972 - Andrews
1973 - M. Lampkin
1974 - Rathmell
1975 - M. Lampkin
1976 - Vesterinen
1977 - Vesterinen
1978 - Vesterinen
1979 - Schreiber
1980 - Karlson
1981 - Burgat
1982 - Lejeune
1983 - Lejeune
1984 - Lejeune
1985 - Michaud
1986 - Michaud
1987 - Tarrés
1988 - Michaud
1989 - Tarrés
1990 - Tarrés
1991 - Tarrés
1992 - Ahvala
1993 - Tarrés
1994 - Tarrés
1995 - Tarrés
1996 - Colomer
1997 - D. Lampkin
1998 - D. Lampkin
1999 - D. Lampkin
2000 - D. Lampkin
2001 - D. Lampkin
2002 - D. Lampkin
2003 - D. Lampkin
2004 - Fujinami
2005 - Raga
2006 - Raga
2007 - Bou
2008 - Bou
2009 - Bou
2010 - Bou
2011 - Bou
2012 - Bou
2013 - Bou
2014 - Bou
2015 - Bou
2016 - Bou
2017 - Bou
2018 - Bou
2019 - Bou
2020 - Bou
2021 - Bou
2022 - Bou
2023 - Bou
2024 - Bou :
$^1$Del 1964 al 1967, el campionat s'anomenà Challenge Heny Groutards i del 1968 al 1974, Campionat d'Europa. :